Tubtxib Tes Haujlwm 27 HMOWSV - Thaum txiav txim siab - Bible Search
Tubtxib Tes Haujlwm 27
9Vim yog nkim sijhawm ntau thiab tsis tso siab caij nkoj vim twb dhau lub sijhawm ua kevcai yoo movz lawm, Povlauj txawm ntuas lawv, 10thiab hais tias, “Kwvtij sawvdaws, kuv pom tias qhov uas caij nkoj zaum no yuav raug xwm txheej phem thiab yuav muaj kev puas xwm, tsis yog tej nra thiab lub nkoj xwb, peb txojsia los yuav puas thiab.” 11Tiamsis tus thawj rog uas kav ib puas leej ntseeg tus thawj uas tsav nkoj thiab tus tswv nkoj heev dua li ntseeg Povlauj tej lus. 12Vim lub tshav nres nkoj ntawd tsis zoo nres rau lub caij ntuj no, cov neeg feem coob txiav txim siab tias yuav tsav nkoj tawm qhov ntawd mus vam hais tias yuav mus kom txog lub moos Fini uas yog lub chaw nres nkoj hauv lub koog povtxwv Khete uas tig rau qaum teb hnub poob thiab tig rau sab qab teb hnub poob, mas yuav nyob qhov ntawd kom dhau lub caij ntuj no.
13Thaum cua maj mam ntsawj sab nram tuaj, lawv kuj xav tias yuav mus tau raws li lawv txiav txim siab ntawd, lawv txawm rho tog hlau nres nkoj los thiab tsav nkoj mus raws ntug koog povtxwv Khete. 14Tiamsis mus tsis ntev txawm muaj cua daj cua dub uas hu tias “Cua qaum teb sab hnub tuaj” tuaj ntsawj saum nruab nqhuab tuaj raug peb. 15Thaum lub nkoj raug cua nplawm thiab tig lub nkoj mus tiv cua tsis taus lawm, peb txawm muab lub nkoj tig mus raws cua. 16Thaum mus rau ntawm lub koog povtxwv me me hu ua Khauda sab nraim cua, peb txawm ceeblaj muab lub nkoj me khi tau cia. 17Thaum muab lub nkoj me nqa los lawm, lawv txawm muab hlua rig zawm lub nkoj loj ceev ceev. Vim lawv ntshai tsam lub nkoj mus nkaug tej xuab zeb ntawm ntug nqhuab Xawthi,a lawv thiaj muab daim ntaub txo tso lub nkoj mus li cua ntsawj. 18Hnub tom qab lawv pib thau tej nra uas lawv thauj pov tseg vim peb raug cua daj cua dub heev. 19Hnub uas peb lawv txawm xuas tes thau tej twj cuab yeej uas siv hauv lub nkoj pov tseg. 20Thaum tsis pom lub hnub lossis tej hnub qub ntau hnub lawm thiab tseem raug cua daj cua dub heev, peb tsis muaj chaw vam tias peb yuav dim lawm.